Te veel foute knou lustelose Sharks se uitspeelkanseDaar is te veel moontlike permutasies om nou te bepaal watter spanne oor twee weke in die Superreeks se kwarteindronde sal speel, maar daar is ŉ goeie kans dat die Sharks nie daar sal wees nie. En dit is net sowel ná die Durbaniete se sukkel-vertoning wat gewemel het van aanslane en swak dissipline in ŉ wedstryd wat Saterdagaand met 27-16 op Nuweland deur die Stormers gewen is. Die guns wat die Bulls hulle vroeër Saterdag gedoen het deur die Jaguares pak te gee, het aan die Sharks ŉ uitspeel-hupstoot gegee wat nou feitlik verseker weggesmyt is. Die KwaZulu-Natallers het verlede week die hele eerste helfte teen die Lions met durf verdedig en toe in die tweede helfte met ŉ goeie aanvalsvertoning losgetrek en die wedstryd gewen. Van laasgenoemde se gehalte was daar Saterdag op Nuweland selde enige teken. Die Sharks het, soos in die eerste helfte voor die Lions se beserings verlede week, ondanks hul drie Springbokke in die voorry in die skrums swaar geleef, hoewel daar soos teen die Lions ná rustyd darem kere was waar hulle oorheers het. Dit was die Stormers se laaste wedstryd in die 2018-Superreeks, en hulle het van hul 16 wedstryde net ses gewen ‒ net soveel soos die Sharks en die Bulls wat egter albei nog ŉ wedstryd oor het. Die Stormers se spel was heelwat beter as die afgelope wedstryde, en ŉ mens kon dit veral by die twee spanne se mededinging by die afbreekpunte waarneem. Dit was egter nog nie naastenby só goed dat die Kapenaars vanselfsprekend na ŉ goeie seisoen aanstaande jaar kan uitsien nie, want die wedstryd was teen ŉ ietwat lustelose Sharks-span. Dit doen egter nie afbreek aan die goeie vertoning van Cobus Wiese op slot nie en aan die Stormers se agterlyn wat plek-plek goed gelyk en geleenthede geskep het. Die Suid-Afrikaanse afdeling is dus nog nie gefinaliseer nie. Daar is ŉ skraal kans dat die Sharks dit nog na die kwarteindronde kan maak, maar dan moet die uitslae die komende naweek vir hulle reg verloop. Puntemakers ‒ Stormers (21) 27: Drieë: Cobus Wiese, EW Viljoen, Raymond Rhule. Doelskoppe: Josh Stander (3). Strafdoele: Stander (2). Sharks (9) 16: Drie: Kobus van Wyk. Doelskop: Robert du Preez. Strafdoele: Du Preez (3).